
	СПРАВКА
ЗА ОТРАЗЯВАНЕ НА ПОСТЪПИЛИТЕ ПРЕДЛОЖЕНИЯ И СТАНОВИЩА ОТ ОБЩЕСТВЕНИТЕ КОНСУЛТАЦИИ ПО НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 4 ОТ 2013 Г. ЗА УСЛОВИЯТА И ИЗИСКВАНИЯТА ЗА ИЗГРАЖДАНЕТО И ЕКСПЛОАТАЦИЯТА НА ИНСТАЛАЦИИ ЗА ИЗГАРЯНЕ И ИНСТАЛАЦИИ ЗА СЪВМЕСТНО ИЗГАРЯНЕ НА ОТПАДЪЦИ

	№
	Дата и начин на постъпване на становището
(официално, по ел. поща, чрез Портала за обществени консултации и т.н.)
	Име на лице/наименование ЮЛ
	Декларирани данни дали лицето действа от свое име или защитава позиция от името на друго лице/група лица
	Предложения и становища
	Приети/
неприети
	Мотиви

	1. 
	21.07.2026 г. чрез Портала за обществени консултации
	Даниела Топалова
	☒ Лицето действа от свое име 
☐ Лицето защитава позиция от името на друго лице/група лица: ….
	1. Относно § 2 (чл. 40, нова ал. 3) — периодичност на измерванията.
Проектът фиксира измерванията на диоксини/фурани и диоксиноподобни PCB при пускане и спиране като провеждани „на всеки три години". Директива (ЕС) 2024/1785 обаче посочва тригодишния интервал единствено примерно („например на всеки три години"), в рамките на по-общото изискване за измервания „на редовни интервали". Тригодишният интервал е крайно недостатъчен предвид изключителната токсичност, канцерогенност и устойчивост на тези замърсители — при него значителни емисионни събития по време на пускане и спиране могат да останат неоткрити с години.
Настоявам разпоредбата да бъде изменена така, че:
· тригодишният интервал да бъде определен изрично като максимален и приложим единствено при доказано ниско-рискови инсталации;
· на компетентния орган да се възложи задължение (а не само възможност) да налага значително по-чести измервания — например годишни или при всяка планирана операция по пускане/спиране — за инсталации с повишен риск, а именно при: значителни или променливи характеристики на входящия отпадъчен поток, предходни превишения или несъответствия, близост до населени места, чувствителни или защитени територии, както и при постъпили сигнали или данни за възможно замърсяване;
· при всяко съмнение за превишение компетентният орган да може да разпореди извънредни измервания за сметка на оператора.
Само така разпоредбата ще съответства на целта на директивата емисиите да бъдат предотвратени или сведени до минимум „доколкото е възможно", а не формално да покрива минимален праг.
	Не се приема.
	Директива (ЕС) 2024/1785 предвижда измерванията емисиите на диоксини/фурани (PCDD/F) и диоксиноподобни полихлорирани бифенили (PCB) при пускане и спиране на инсталациите за изгаряне или съвместно изгаряне на отпадъци, при условие че по време на същото не се изгарят отпадъци, т.е. не се създават предпоставки за отделянето на значителни емисии на канцерогенни вещества, да се извършват на редовни интервали, като за приемливо решение е дадена честотата „на всеки три години“. В тази връзка определеният в проекта тригодишен интервал е съобразен с посочения в директивата пример и осигурява изпълнение на изискването за периодичен мониторинг. В допълнение, за въпросния режим на експлоатация на инсталацията е в сила изискването по отношение на емисиите на PCDD/F и PCB да се предприемат мерки да бъдат предотвратени или сведени до минимум.
При наличие на конкретни данни за несъответствия, повишен риск от замърсяване или други обстоятелства, компетентният орган може да предприеме допълнителни контролни действия, включително да изиска извънредни измервания, съгласно приложимата нормативна уредба.

	a. 
	
	
	
	2. Относно достъпа на обществеността до резултатите от измерванията.
Проектът урежда извършването на измерванията, но не съдържа разпоредба относно публичната достъпност на получените данни. С оглед изискванията на чл. 24 от Директива 2010/75/ЕС и на Конвенцията от Орхус за достъп до информация по въпроси на околната среда, предлагам да се предвиди резултатите от периодичните измервания на PCDD/F и диоксиноподобни PCB, включително тези при пускане и спиране, да бъдат публикувани в достъпен за обществеността формат (напр. чрез регистъра на комплексните разрешителни или интернет страницата на компетентния орган). Прозрачността относно емисиите на устойчиви органични замърсители е ключова предпоставка за гражданско доверие и контрол.
	Не се приема.
	Достъпът на обществеността до информация за околната среда, включително информация относно емисиите, е уреден в приложимата нормативна уредба. Съответно резултатите от измерванията подлежат на предоставяне и публичност по реда, предвиден в действащото законодателство.

